E. Bauer, poslankyňa: (2003-11-06):
Preto predkladám nasledovný pozmeňujúci návrh. V § 3 ods. 2 sa dopĺňa písm. c), ktoré znie: „V katalógu pracovných činností s prevahou duševnej práce pri výkone práce vo verejnom záujme a v katalógu pracovných činností remeselných, manuálnych alebo manipulačných s prevahou fyzickej práce pri výkone práce vo verejnom záujme zamestnancov Kancelárie verejného ochrancu práv, ktorý sa určí ako súčasť jej platového poriadku.“ Odkaz 11. Poznámka pod čiarou k odkazu 11 znie: „§ 27a ods. 2 zákona č. 564/2001 Z. z. o verejnom ochrancovi práv v znení zákona č. 411/2002 Z. z.“ Ďalšie poznámky pod čiarou sa následne prečíslujú. Po druhé. V poznámke pod čiarou k odkazu 14 sa dopĺňajú slová „zákon č. 564/2001 Z. z. v znení zákona č. 411/2002 Z. z.“ Po tretie. Článok III sa vypúšťa. Ďalšie články sa následne prečíslujú. Uviedla by som k tomuto návrhu nasledovné odôvodnenie. Účelom článku III predloženého návrhu zákona je zrušenie osobitného spôsobu odmeňovania zamestnancov Kancelárie verejného ochrancu práv pri výkone práce vo verejnom záujme podľa zákona č. 564 o verejnom ochrancovi práv s tým, že na odmeňovanie dotknutých zamestnancov sa bude vzťahovať tento zákon. V danej súvislosti je potrebné poukázať na úpravu v prechodných ustanoveniach, konkrétne v § 30 ods. 3, kde sa ustanovuje, že funkčný plat určený zamestnancovi podľa predpisov platných do 31. decembra 2003 sa považuje za funkčný plat určený podľa tohto zákona. Navrhované ustanovenie rieši prechod zamestnancov, na ktorých sa pri odmeňovaní vzťahuje zákon o verejnej službe č. 313, ako aj zamestnancov Kancelárie verejného ochrancu práv. Z navrhovanej právnej úpravy však už nevyplýva, ako sa bude postupovať u zamestnancov Kancelárie verejného ochrancu práv po splnení zákonných podmienok na postup do vyššieho platového stupňa § 27 ods. 5 návrhu zákona. Stupnica platových taríf podľa tohto návrhu zákona je totiž nižšia ako stupnica platových taríf podľa doteraz platnej úpravy podľa zákona č. 564. Opomenutie riešenia tejto otázky vedie k pochybnosti o súlade s princípom právnej istoty zakotveným v článku I Ústavy Slovenskej republiky. V nadväznosti na uvedené skutočnosti, ako i s ohľadom na nezávislé postavenie verejného ochrancu práv navrhujeme zachovať doterajší systém odmeňovania zamestnancov pri výkone práce vo verejnom záujme podľa osobitného predpisu, teda podľa zákona č. 564. Z toho vyplývajú úpravy obsiahnuté v bodoch 1 a 2 tohto pozmeňujúceho návrhu. Ďalej sa navrhuje vypustiť článok III, pretože navrhované znenie § 27a odsek 2 a 3 zákona č. 564, ktoré sa týka odmeňovania štátnych zamestnancov v Kancelárii verejného ochrancu práv, nie je v súlade s návrhom novely zákona č. 312, tlač 364. Návrh na zosúladenie § 27a odsek 2 a 3 s novelou zákona č. 312 je obsiahnutý v spoločnej správe k tlači 364a. Rovnako s ohľadom na cieľ tohto pozmeňujúceho návrhu je potrebné vypustiť i úpravu obsiahnutú v bode 2 článku III. Ďakujem za pozornosť. Z. Martináková, podpredsedníčka NR SR: Ďakujem, pani poslankyňa. V rozprave ďalej vystúpi za poslanecký klub ANO pani poslankyňa Brestenská, po nej pani poslankyňa Rusnáková. B. Brestenská, poslankyňa: Vážená pani predsedajúca, vážené dámy a páni, dovoľte mi, aby som predložila pozmeňujúci návrh v mene osemnástich podpísaných poslancov ohľadne odmeňovania niektorých zamestnancov pri výkone práce vo verejnom záujme k zákonu. Týka sa to odmeňovania vysokoškolských učiteľov. Viem, že už sú hodne diskusie a rozpráva sa o odmeňovaní učiteľov celkove. Nebola dohoda alebo zhoda doteraz odmeňovania v základných a stredných školách, aby išli nie podľa schválených tabuliek, tak to bolo doteraz aj na vysokých školách, ale máme záujem, aby keď sa postupne vytvára lepšie, by som povedala, konkurenčné aj finančne lepšie motivačné prostredie na vysokých školách, aby postupne mohli byť aj iné možnosti odmeňovania ako súčasné tabuľkové platy. Preto si dovolím predložiť tento pozmeňujúci návrh, ktorý je bod 1 v § 1 ods. 1 písm. f), máte ho ako číslo 1 môj pozmeňujúci návrh, ktorý znie: „Verejné vysoké školy, ak ďalej nie je ustanovené inak, a štátne vysoké školy.“ Nakoľko ale tento bod je aj v spoločnej správe pod bodom číslo 3, tak, prosím, navrhujem, aby bod číslo 3 bol samostatne vyňatý na hlasovanie z verejnej správy, aby sme neboli vzájomne v rozpore, a predkladám pozmeňujúci návrh číslo 2. O § 1 sa dopĺňa odsek 4, ktorý znie: „(4) Tento zákon sa nevzťahuje na zamestnancov verejnej vysokej školy, ak verejná vysoká škola pri odmeňovaní zamestnancov postupuje podľa kolektívnej zmluvy alebo vnútorného predpisu, v ktorých sú v podmienkach odmeňovania upravené podľa Zákonníka práce. Mzdové podmienky zamestnancov verejnej vysokej školy podľa kolektívnej zmluvy alebo vnútorného predpisu nesmú byť nižšie ako ich posledný priznaný funkčný plat podľa tohto zákona.“ Odôvodním tento pozmeňujúci návrh tým, že návrh umožňuje verejnej vysokej škole uplatňovať liberálnejší systém odmeňovania podľa Zákonníka práce, avšak len v tom prípade, ak tento zamestnávateľ podmienky odmeňovania podľa Zákonníka práce upraví v kolektívnej zmluve alebo vo vnútornom predpise. Je daná záruka, aby mzdové podmienky zamestnanca u uvedených zamestnávateľov neboli nižšie ako ich posledný priznaný funkčný plat podľa zákona o odmeňovaní niektorých zamestnancov pri výkone práce vo verejnom záujme. Ďakujem pekne, pani predsedajúca. Z. Martináková, podpredsedníčka NR SR: Ďakujem, pani poslankyňa. Ako posledná sa písomne do rozpravy prihlásila pani poslankyňa Rusnáková. E. Rusnáková, poslankyňa: Vážená pani predsedajúca, vážený pán minister, vážené kolegyne, kolegovia, dovoľte mi predložiť štyri pozmeňujúce návrhy. V článku I § 1 sa za ods. 2 vkladá nový ods. 3, ktorý znie: „Na účely tohto zákona sa za divadelného umelca, odkaz na číslo 5, považuje aj zamestnanec inej umeleckej ustanovizne, ktorej predmetom činnosti je interpretovať hudobné diela.“ Týmto návrhom sa navrhuje, aby sa z pôsobnosti zákona vylúčili hudobní umelci, speváci, baletní umelci, taneční umelci, choreografi a ďalší umeleckí zamestnanci, ktorých zamestnávateľom je iná umelecká ustanovizeň, ktorej predmetom je interpretovať hudobné diela. Návrhom sa zjednotí systém odmeňovania u tých istých profesií vykonávajúcich činnosť v divadle a v umeleckých ustanovizniach. Ide napríklad o zamestnancov Štátneho komorného orchestra v Žiline, Štátnej filharmónie v Košiciach, Slovenského ľudového umeleckého kolektívu, Maďarského umeleckého súboru Mladé srdcia Ifjú Szívek, ktorých činnosť nie je upravená osobitným zákonom. Doterajší odsek 3 sa prečísluje na odsek 4. Môj druhý pozmeňujúci návrh sa týka článku I § 2, kde sa za ods. 6 vkladá nový ods. 7, ktorý znie: „Kvalifikačný predpoklad vzdelania, odkaz na číslo 9,  a osobitný kvalifikačný predpoklad, odkaz na číslo 8, sa nevzťahuje na učiteľov základných umeleckých škôl, učiteľov umeleckých predmetov na stredných odborných školách a na konzervatóriách. Doterajší odsek 7 sa označí ako odsek 8. Navrhované ustanovenie umožňuje, aby výkonní umelci, ktorí dlhodobo dosahujú vynikajúce výsledky v jednotlivých umeleckých odboroch, mohli vykonávať pedagogickú činnosť a uplatniť tak získané vedomosti z tvorby a interpretácie umeleckých diel pri výchove a príprave mladých umelcov aj za predpokladu, že nespĺňajú požadovaný kvalifikačný predpoklad vzdelania alebo osobitný kvalifikačný predpoklad v základných umeleckých školách, na stredných odborných školách s umeleckým zameraním a na konzervatóriách. Súčasne chcem upozorniť, že tento návrh vyvolá potrebu úpravy vyhlášky Ministerstva školstva Slovenskej republiky č. 41/1996 Z. z. o odbornej a pedagogickej spôsobilosti pedagogických zamestnancov tak, aby nadobudla účinnosť 1. 1. 2004. Tretí pozmeňujúci návrh sa týka oblasti práce psychológov s deťmi a mládežou. V článku I v § 7 ods. 6 písm. b) sa za slová „v školských zariadeniach“, odkaz na číslo 19, vkladajú slová „zamestnancovi, ktorý zabezpečuje špeciálno-pedagogickú diagnostiku alebo psychologickú diagnostiku pre deti a mládež s duševnými poruchami a poruchami správania v zariadeniach sociálnych služieb“. Zdôvodnenie. Psychológ zariadenia sociálnych služieb sa priamo podieľa na plnení špecifických vývinových úloh v psychickom a vzdelávacom vývine pri osvojovaní sebestačnosti rozvoja reči, osvojovaní hygienických návykov, eliminovaní prejavov neadekvátneho správania. Diagnostickými prostriedkami sa zameriava na poznanie štruktúry dosiahnutej úrovne osobnostného vývinu intelektových schopností a najmä na stanovenie jeho ďalších vývinových možností. Získané poznatky sa uplatňujú pri výbere detí do oddelení do výchovno-pracovných skupín, ako i pri prístupe zamestnancov zariadení sociálnych služieb k nim. Táto činnosť je obdobná ako činnosť školských psychológov v školách a školských zariadeniach. Preto v záujme vytvorenia rovnakých podmienok odmeňovania sa predkladá tento pozmeňujúci návrh. Ide približne o 80 psychológov v sociálnych zariadeniach, ktorí poskytujú svoju činnosť práve pre oblasť diagnostikovania detí a mládeže. Posledný štvrtý návrh sa týka článku VI. Článok VI znie takto: „Tento zákon nadobúda účinnosť 1. januára 2004 okrem čl. I § 14, ktorý nadobúda účinnosť 1. septembra 2004.“ Účinnosť ustanovenia § 14 sa navrhuje od 1. septembra 2004, a to z tých dôvodov, že základné úväzky učiteľov sú rozdelené už od 1. septembra 2003, a preto nie je reálny predpoklad, že od 1. januára 2004 bude v školách dostatočné množstvo nadpočetných hodín na zvýšenie základných úväzkov triednych učiteľov. Rozpočet škôl na prvý polrok 2004  vychádza z plánov výkonov, ktoré sú naplánované na prerozdelenie základných úväzkov. Práve preto, aby nebolo potrebné prepúšťať niektorých učiteľov, prípadne aby niektorí učitelia zostali v nižšom úväzku, ako je základný úväzok, som navrhla tento pozmeňujúci návrh. Ďakujem pekne. Z. Martináková, podpredsedníčka NR SR: Pani poslankyňa Rusnáková bola posledná prihlásená písomne do rozpravy. Otváram možnosť ústne sa prihlásiť do rozpravy k tomuto bodu programu. Pani poslankyňa Záborská, Angyalová. Hlásite sa do rozpravy? Aj keď tam máte iné označenie. Uzatváram možnosť hlásiť sa ústne do rozpravy. Pani poslankyňa Záborská, nech sa páči.